CELEX: C2006/224/45
Language: fi
Date: 2006-09-16 00:00:00
Title: Asia C-307/06: Kanne 14.7.2006 — Euroopan yhteisöjen komissio v. Saksan liittotasavalta

16.9.2006   
            
            
               FI
            
            
               Euroopan unionin virallinen lehti
            
            
               C 224/24
            
         Kanne 14.7.2006 — Euroopan yhteisöjen komissio v. Saksan liittotasavalta
   (Asia C-307/06)
   (2006/C 224/45)
   Oikeudenkäyntikieli: saksa
   Asianosaiset
   
      Kantaja: Euroopan yhteisöjen komissio (asiamiehet): V. Kreuschitz ja I. Kaufmann-Bühler)
   
      Vastaaja: Saksan liittotasavalta
   Vaatimukset
   Yhteisöjen tuomioistuinta vaaditaan toteamaan,
   
               —
            
            
               että kun Saksan liittotasavalta myöntää Bundeserziehungsgeldgesetzin (liittovaltion laki kotihoidon tuesta) nojalla työntekijöille, joiden asuinpaikka on toisessa jäsenvaltiossa, kotihoidontukea vain, jos nämä työskentelevät vähäistä suuremmassa määrin, ja tämän edellytyksen täyttymistä vaaditaan vain rajatyöntekijöiltä, se rikkoo EY 39 artiklaa ja asetuksen N:o 1612/68 (1) 7 artiklan 2 kohtaa ja
            
         
               —
            
            
               Saksan liittotasavalta on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Asetuksen (ETY) N:o 1612/68 7 artiklan 2 kohdan mukaan työntekijän, joka on jäsenvaltion kansalainen, on saatava samat sosiaaliset ja verotukseen liittyvät edut kuin kotimaisten työntekijöiden.
   Bundeserziehungsgeldgesetzin 1 §:n 7 momentin mukaan kotihoidontukea myönnetään Saksassa työntekijöille, joiden kotipaikka on toisessa jäsenvaltiossa, vain, jos heidän työsuhteensa on vähäistä suurempi. Vain rajatyöntekijöiden on täytettävä tämä edellytys. Tämä sääntö ei koske työntekijöitä, joiden kotipaikka on Saksassa; heillä on oikeus kotihoidontukeen viikoittaisten työtuntien määrästä taikka palkan suuruudesta riippumatta. Saksan lainsäätäjä lähtee siis komission mukaan siitä, että Saksassa asuvien henkilöiden osalta heidän työskentelynsä vähäisyys ei ole ristiriidassa sen kanssa, että heidät luokitellaan työntekijöiksi.
   Tämä vaatimus on komission mielestä ristiriidassa EY 39 artiklan ja asetuksen (ETY) N:o 1612/68 7 artiklan 2 kohdan kanssa.
   Silloinkaan, jos vähäisessä määrin työskentelevät työntekijät eivät kuuluisi asetuksen (ETY) N:o 1708/81 henkilölliseen soveltamisalaan, jos heidän tapauksessaan liitteessä I C (nykyään D) mainitut Saksaa koskevat edellytykset eivät täyty, ei voida mitenkään tehdä sitä päätelmää, että asetusta (ETY) N:o 1612/68 ei sovellettaisi. Yhteisöjen tuomioistuin on korostanut oikeuskäytännössään, että asetuksen (ETY) N:o 1408/71 soveltamisalaan kuuluvien etuuksien poissulkeminen ei vapauta jäsenvaltioita velvollisuudesta varmistaa, ettei mikään muu yhteisön oikeuden säännös, erityisesti asetuksen (ETY) N:o 1612/68 ole ristiriidassa asuinpaikkaa koskevan edellytyksen asettamisen kanssa. Kotihoidontuen osalta yhteisöjen tuomioistuin on todennut jopa nimenomaisesti, että se on asetuksen (ETY) N:o 1612/68 7 artiklan 2 kohdassa tarkoitettu sosiaalinen etu.
   Henkilö, joka työskentelee vain vähäisessä määrin, voi kuulua EY 39 artiklassa tarkoitetun työntekijän käsitteen soveltamisalaan. Yhteisöjen tuomioistuimen vakiintuneen oikeuskäytännön mukaan EY 39 artiklan ja asetuksen (ETY) N:o 1612/68 mukaisella työntekijän käsitteellä on yhteisön oikeuden mukainen merkitys eikä sitä voida tulkita suppeasti. Työsuhteen objektiivinen tunnusmerkki on, että henkilö tekee työsuorituksia tietyn ajan toiselle henkilölle tämän ohjeiden mukaisesti vastiketta vastaan. Yhteisöjen tuomioistuin tulee komission mukaan siihen lopputulokseen, että osa-aikaista työskentelyä ei voida sulkea työntekijöiden vapaata liikkuvuutta koskevien säännösten ulkopuolelle.
   Kansallisen lainsäädännön säännös, joka ei ole objektiivisesti oikeutettu ja joka ei ole asianmukaisessa suhteessa sillä tavoiteltuun päämäärään nähden, on välillistä syrjintää, jos sillä on suurempi vaikutus siirtotyöntekijöihin kuin kotimaisiin työntekijöihin ja näin ollen on olemassa vaara, että se on erityisen epäedullinen siirtotyöntekijöitä kohtaan. Komission mielestä edellytys siitä, että Saksan kotihoidontuen maksaminen vähäisessä määrin työskenteleville siirtotyöntekijöille riippuu siitä, että he asuvat Saksassa, ei ole objektiivisesti oikeutettu eikä oikeasuhtainen, ja sillä rikotaan näin ollen EY 39 artiklaa ja asetuksen (ETY )N:o 1612/68 7 artiklan 2 kohtaa.
   
      (1)  EYVL L 257, s. 2.